Forsvarets Efterretningstjeneste (FE) mangler hackere til at læse terrororganisationer og fremmede stater over skulderen.

Derfor kaster FE nu snøren ud efter it-nørder og opretter en talentskole for ”ukonventionelle typer”, skriver Politiken. Typer der ynder at gå til net-party og indtage litervis af cola og chips foran skærmen.

En skole for hackere.

- FE er en meget markant vidensinstitution, og vi er med i den konstante kamp, der er om talenter. Vi har mange meget kapable medarbejdere, men vi skal bruge flere, især på det her område, siger Lars Findsen, chef for FE, til DR Nyheder.

Læs også : Forsvarsminister fastansætter ex-spion som øverste chef

De unge it-nørder skal opfanges og skoles i cyberspionage og dermed udvikle sig til det, der i faget betegnes som "blackhat-specialister".

- Når nu de her folk ikke hænger på træerne, tager vi selv fat om sagen og tager lidt utraditionelle metoder i brug, siger Lars Findsen.

Med under udvælgelsesprocessen vil være psykologer, it-eksperter og folk, som har erfaring med at rekruttere til eliteenheder.

- Vi går efter at tiltrække folk, som har grundkompetencerne og integritet og vedholdenhed til at være holdspillere. Resten bygger vi ovenpå, siger Lars Findsen.

Mange unge med hackerkvaliteter har gode fremtidsmuligheder. Det er ikke sikkert, FE kan matche lønnen, men Lars Findsen mener, at FE kan tilbyde noget helt andet og meget mere unikt.

- Man får lov til at gøre ting, som i udlandet ofte ville være ulovligt. Derfor vil det for de rigtige typer med de rigtige kompetencer og egenskaber være et virkelig interessant arbejdsfelt, siger Lars Findsen.

Læs også : Netsikkerheden halter på jobbet

Kodeordet er diskretion. FE’s hackere må snage i andre staters baghaver, så længe de ikke efterlader spor.

- Man skal helst ikke lave for meget ballade, men være i stand til at trække de informationer ud, som Danmark har brug for, siger Lars Findsen.

I aviser og på uddannelsessteder reklamerer FE i dag efter ”Blackhat-talenter” med salgslinjen: ”Har du det, der skal til for at blive medlem af en hemmelig eliteenhed?”